Αγαπητοί φοιτητές,

επειδή αρκετοί από εσάς εκφράσατε απορίες για το πως ακριβώς θα διεξαχθεί το τουρνουά TOP 11, στο κείμενο αυτό θα διαβάσετε τη διαδικασία αναλυτικά. Πριν όμως από αυτό θα θέλαμε να επισημάνουμε τα εξής:

Το TOP 11, είναι ένα διαδικτυακό παιχνίδι, το οποίο δίνει τη δυνατότητα στους φοιτητές της ΣΕΦΑΑ να σκεφτούν και να λειτουργήσουν ως μάνατζερ. Κι αυτό γιατί θα πρέπει να διαχειριστούν όλα τα ζητήματα που αφορούν την ομάδα τους. Πέρα από τα τεχνικά θέματα, ο καθένας από σας θα πρέπει να κάνει ένα σχεδιασμό, να προγραμματίσει κάποιες ενέργειες, να μάθει να διαχειρίζεται την εγκατάσταση και τους χώρους της, για να πετύχει το καλύτερο δυνατό αποτέλεσμα, να ασχοληθεί με τις χορηγίες, με την εικόνα και το σύμβολο της ομάδας και να διαχειριστεί το δυναμικό της ομάδας του και τις αγοροπωλησίες των παικτών. Και φυσικά θα πρέπει να καθοδηγεί την ομάδα του σε αγώνες, πρωταθλήματα και τουρνουά. Κατ’ αυτό τον τρόπο λειτουργεί ως μάνατζερ. Αυτό είναι και το ζητούμενο και το κέρδος από τη συμμετοχή σας στο ΤΟΡ 11 και όχι απλά να φτιαχτεί μια ομάδα και να αφεθεί στην τύχη της να παίζει μόνη της. Ο βαθμός που θα πάρετε δεν θα πρέπει να αποτελεί το μοναδικό στόχο, αλλά να είναι η επιβράβευση για την προσπάθεια που καταβλήθηκε και τη γνώση που κερδήθηκε. Στα πλαίσια αυτά καλείστε να συμμετέχετε στα τουρνουά που θα διοργανωθούν. Κι επειδή κάποιοι πρέπει να αναλάβουν την ευθύνη της διοργάνωσης, αυτοί θα είναι οι φοιτητές της ειδικότητας Οργάνωσης και Διοίκησης Αθλητισμού, που έχουν περισσότερες γνώσεις σε θέματα οργάνωσης αγώνων.

Διαδικασία Τουρνουά και βασικά στοιχεία της προκήρυξης:

Δικαίωμα συμμετοχής έχουν μόνο οι φοιτητές Α έτους της ΣΕΦΑΑ ΕΚΠΑ. Φτιάχνετε μια ομάδα στο FB (οι περισσότεροι ήδη έχετε). Στέλνετε τα στοιχεία που ζητήθηκαν στη διεύθυνση yanni.thamno@gmail.com (ήδη έχουν στείλει κάποιοι, αλλά φροντίστε όσοι θέλετε να συμμετέχετε να τα στείλετε μέχρι 13/4). Οι διοργανωτές του τουρνουά έρχονται σε επαφή μαζί σας και σας καλούν να γίνετε μέλη μιας ομάδας στο FB, που θα έχει δημιουργηθεί γι αυτό το σκοπό. Έτσι θα μπορείτε να επικοινωνείτε εύκολα μεταξύ σας. Θα δημιουργηθούν (ανάλογα και με τη συμμετοχή σας) τουλάχιστον 18 τέτοιες ομάδες (με προοπτική να γίνουν και περισσότερες, αν συμμετάσχετε πάρα πολλοί). Κάθε μία από αυτές τις ομάδες θα έχει 8 μέλη και έναν υπεύθυνο διοργανωτή. Στη συνέχεια οι διοργανωτές σας κοινοποιούν την προκήρυξη του τουρνουά. Αφού σας κοινοποιηθεί η προκήρυξη θα χωριστείτε σε 2 ομίλους των 4 ομάδων μετά από κλήρωση. Θα σας κοινοποιηθούν οι όμιλοι που θα συμμετάσχετε. Στη συνέχεια θα γίνει η κλήρωση των αγώνων και θα δημιουργηθεί όλο το αγωνιστικό πρόγραμμα της φάσης των ομίλων, το οποίο και θα σας κοινοποιηθεί. Στη φάση αυτή παίζετε όλοι με όλους (3 αγώνες τουλάχιστον για κάθε ομάδα). Ο γηπεδούχος κάθε φορά θα προσκαλεί τον αντίπαλό του –με τον οποίο είναι «φίλοι» στο FB-σε φιλικό αγώνα την προκαθορισμένη μέρα. Στο τέλος του αγώνα ο γηπεδούχος θα κοινοποιεί το αποτέλεσμα του αγώνα στον υπεύθυνο διοργανωτή. Με τη λήξη της πρώτης φάσης θα σας κοινοποιηθεί η βαθμολογία (με βάση τα κριτήρια που θα αναφέρονται στην προκήρυξη). Η επόμενη φάση θα είναι αγώνες νοκ-άουτ που θα προκύψουν από τις διασταυρώσεις των πρώτων ομάδων του κάθε ομίλου (κι αυτό θα αναφέρεται στην προκήρυξη). Μετά τους ημιτελικούς θα ακολουθήσει ο τελικός και θα υπάρξει ένας νικητής. Σε όλη τη διάρκεια του τουρνουά θα λαμβάνετε ενημέρωση και καθοδήγηση από τους υπευθύνους της διοργάνωσης. Υπάρχει η σκέψη, το τουρνουά να συνεχιστεί με τους νικητές από όλες τις διοργανώσεις και να προκύψει μια νέα διοργάνωση που θα καταλήξει στον τελικό νικητή ανάμεσα σε όλους τους φοιτητές του Α’ έτους. Αυτό θα εξαρτηθεί από διάφορους παράγοντες και θα αποφασιστεί από την οργανωτική επιτροπή.

Ελπίζουμε να έχουν λυθεί οι όποιες απορίες υπήρχαν και να υπάρχει μαζική συμμετοχή.

Θαμνόπουλος Γιάννης-Μανασής Βασίλης